Source: https://civilkontroll.com/a-bankok-ismet-gyoztek-mi-a-kozos-a-deviza-karosultak-es-a-quaestor-karosultak-kozott/
Timestamp: 2019-10-16 20:46:19
Document Index: 20015403

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A BANKOK ISMÉT GYŐZTEK! MI A KÖZÖS A "DEVIZA"-KÁROSULTAK ÉS A QUAESTOR-KÁROSULTAK KÖZÖTT? - Nemzeti Civil Kontroll
A BANKOK ISMÉT GYŐZTEK! MI A KÖZÖS A "DEVIZA"-KÁROSULTAK ÉS A QUAESTOR-KÁROSULTAK KÖZÖTT?
A „deviza”- károsultak már jól ismerik azokat a trükköket és technikákat, melyeket a politika és az állami szervek alkalmaztak annak érdekében, hogy a jogosan felháborodott devizakárosultakat kordában tartsák.
A politikusok hosszú éveken át hitegették az átvert embereket, tárgyalgattak – (természetesen a bankokkal), újabb és újabb ígéreteket tettek arra, hogy hamarosan tisztességesen rendezni fogják a bankok, a politika, és az állami szervek által közösen átvert családok sorsát.
Az éveken át húzódó tárgyalgatások és politikai időhúzás alatt pedig a bankok zavartalanul fejték tovább az adósokat, és az így befolyt pénzből (adó formájában) csepegtettek egy kis júdás aranyat az őket védő államnak.
A „tisztességes rendezés” mikéntjét már megtapasztalhatták a devizakárosultak, a tisztességtelenség jogi következményeit pedig azóta sem „élvezik” az elkövetők. Tudjuk: nem is fogják! Az átvert „deviza”- károsultak éveken át befizetett pénze nyom nélkül eltűnt, miközben a nagy többségük még többel tartozik, mint amennyit korábban felvett.
Az időhuzás és trükközés terén úgy tűnik, hogy most a Quaestor-károsultakon a sor.
A bankok legyőzték a kormányt: elkaszálta a Quaestor-törvényt az Ab -ezzel a címmel jelent meg az alábbi cikk a hvg oldalán.
Az Alkotmánybíróság megsemmisítette a Quaestor-ügyfelek kárrendezéséről szóló törvény egyes rendelkezéseit, mert túlságosan szűken határozták meg a kárrendezésre jogosultak körét, és a bankokra sem kellett volna rátolni az egész cehet. A törvényhozóknak lehetőségük van a jogszabály újraírására.
Kedden kikerült az Alkotmánybíróság honlapjára az a határozat, amelyben – mint arról hétfőn a VS.hu értesülése nyomán beszámoltunk – elkaszálták a Questor-törvényt. A testület keddi határozatában megállapította, hogy a Quaestor-károsultak kárrendezéséről szóló törvény diszkriminatív módon, túlságosan szűken határozta meg a kárrendezésre jogosultak körét. Emellett a jogszabály alaptörvény-ellenesen szabályozta a Befektető-védelmi Alap (Beva) tagjainak kárrendezésbe történő bevonását is.
Az Alkotmánybíróság minderre tekintettel a törvény egyes rendelkezéseit megsemmisítette. Maga a kárrendezés ugyanakkor nem alaptörvény-ellenes, a határozatba foglalt alkotmányossági szempontok figyelembevételével a jogalkotónak lehetősége van annak újraszabályozására.
Probléma: csak egy cégcsoport ügyfeleinek a veszteségét fizetnék meg
Az Alkotmánybírósághoz több indítvány is érkezett, amely a Quaestor-károsultak kárrendezéséről szóló törvény Alaptörvénnyel való összhangjának vizsgálatát kezdeményezte. Az indítványozók részben kárrendezésben nem részesülő magánszemélyek, részben olyan befektetési szolgáltatók voltak, amelyek a Befektető-védelmi Alap tagjai.
A most elmeszelt, áprilisban elfogadott törvény lehetővé tette, hogy a Befektető Védelmi Alap (BEVA) által kifizetett 6 millió forinton túl 30 millió forintig kártalanítsa a kötvényeseket, akár valódi, akár fiktív kötvényt vettek. Ezzel a károsultak szinte kivétel nélkül visszakapták volna a tőkéjüket, csak a Quaestor által ígért magas kamatról kellett volna lemondaniuk. Ezt az összeget egyelőre mégsem kapják meg. A törvénnyel a kormány szinte az összes Quaestor-kötvényes kárát megtérítette volna. A lépés politikailag érthető volt: a 32 ezer, kötvényekkel átvert károsult jóval egységesebben és hangosabban méltatlankodott, mint például a Buda-Cash vagy a Hungária Értékpapír károsultjai. És a kormány is sáros volt, ugyanis a Quaestor összedőlése előtt a legnagyobb állami pénzt (a Külügyminisztérium alá tartozó Magyar Nemzeti Kereskedőház 3,8 milliárdját) még kirántotta a cégből.
A törvény egyébként azért is kapásból igazságtalan volt, mert lényegében levette a károsultak válláról a felelősséget, hogy felelőtlenül bántak a pénzükkel (a magas hozam ígérete mellett nem törődtek a kockázatokkal).
Az Alkotmánybíróság az indítványoknak részben helyt adott, a törvény ugyanis a testület szerint diszkriminatív módon határozta meg a kárrendezésre jogosultak körét. A jogalkotó egyetlen konkrét cégcsoport ügyfeleinek a veszteségét téríttetné meg, és közülük is csak azoknak juttatna, akik Quaestor-kötvényt vásároltak. A kártalanítás indoka a fiktív „saját kötvények” forgalmazása és a károsultak nagy száma lenne, azonban e szempontok nem csak az említett károsultakra érvényesek. A Quaestor-károsultak kárrendezése tehát nem lenne alaptörvény-ellenes, azonban ha a jogalkotó ezt lehetővé teszi, akkor azonos módon kell kezelnie minden, összehasonlítható helyzetben lévő károsultat. Ezért az Alkotmánybíróságnak meg kellett semmisítenie a Quaestor-károsultak kárrendezését biztosító rendelkezéseket.
Az még nagy kérdés, hogyan reagál a kormány az Ab-határozatra. A Quaestor-károsultak pedig a kormány lépésére. Meglehetősen érzékenyek, a hétfőn este kiszivárgott Ab-döntés láttán azonnal hívták az Alkotmánybíróságot, és tudakolták, helytálló-e az értesülés. Az egyik több ezer tagot számláló Facebook-csoportjukban azt írják, az új törvénnyel biztosan rosszabbul járnak, az is lehet, hogy mindent így hagy a kormány, ahogyan most van (magyarán bukják a kártalanítást). Egy másik bejegyzés arról szól, hogy azoknak volt igaza, akik előre megmondták, hogy a Quaestor-törvény egy időhúzó gesztus a Fidesz részéről, és ez nagy szemétség.
Aránytalan tulajdonkorlátozás a Beva-tagoknál
A másik nagy igazságtalanságot a Befektető Védelmi Alapba befizető bankokkal szemben követte volna el a törvény, ugyanis ők állták volna a több mint 200 milliárdos cechet. A pótbefizetések a jegyzett tőkéjük arányában sújtották volna őket, magyarán a veszteséget a legnagyobb kereskedelmi bankok állták volna. Magától értetődő volt, hogy megtámadták a törvényt az Alkotmánybíróságon.
És nehezen bújhatott volna ki az Alkotmánybíróság is a helyzetből. A most megjelent határozat alapján alaptörvény-ellenesnek találta a törvénynek azt a részét, amely a Befektető-védelmi Alap tagjai közé tartozó befektetési szolgáltatók kárrendezésbe történő bevonásáról rendelkeik. Ennek oka egyrészt az, hogy a törvény nem biztosított számukra kellő felkészülési időt, másrészt – egyértelmű kötelezettségek és kellő törvényi garanciák hiányában – rájuk nézve a tulajdonkorlátozás aránytalan mértékű lenne.
Ezért az Alkotmánybíróság a törvény ezzel kapcsolatos rendelkezéseit szintén megsemmisítette. A törvénynek ezek a hiányosságai a törvényhozó által ugyancsak pótolhatók – olvasható a határozatban.
Újraírhatják a törvényt
Az Alkotmánybíróság ugyanakkor hangsúlyozza, hogy a jogalkotónak a határozatban megfogalmazott alkotmányossági szempontok figyelembevételével lehetősége van a kárrendezés újraszabályozására. Ennek során a jogosultak körének, a kárrendezés módjának, feltételeinek és mértékének a meghatározása – gondos és körültekintő mérlegelés után – a törvényhozó döntési kompetenciájába tartozik.
Ne maradj le semmiről! Kattints és iratkozz fel a hírlevélre: http://www.civilkontroll.com/newsletter/ [cn-social-icon]
A nagy átverés Banki trükkök Kollaboráns kormány Kollaboráns parlamenti pártok Quaestor Trükközés
PÉNZMOSÁS ELLENI NEMZETKÖZI SZERVEZETEK - IGAZOLATLAN DEVIZA ALAPOK VIZSGÁLATA Címzettek: Financial Action Task Force (FATF) - Nemzetközi Pénzügyi Akciócsoport MONEYVAL Committee of...
Ami pedig ezzel a magatartással elérhető anyagi hasznát, esetleges haszonszerzési szándékát illeti, az nem rám tartozik. Felőlem akár milliókat is...